Imtella' Diċembru 28, 2020 - Aġġornata 28 Ta' Diċembru, 2020 8:31pm Il-Prim Ministru Robert Abela qal li l-informazzjoni li l-Kap tal-Oppożizzjoni Bernard Grech kien ilu snin ma jħallas it-taxxa ingħatat lilu minn sors fil-Partit Nazzjonalista. Mistoqsi mill-ġurnalisti l-lejla f'San Ġwann, Dr Abela qal li hu informa b'dan lill-Kummissarju tat-Taxxi Marvin Gaerty, bħalma qal li hu fid-dover li jagħmel kwalukwe ċittadin jekk ikun hemm suspetti dwar allegat evażjoni tat-taxxa. Qal li ma jifhimx il-fatt li f'daqqa' waħda qed jiġi ġustifikat il-fatt li l-Kap tal-Oppożizzjoni għamel snin ma jħallasx taxxa u li ħallasha biss meta ddeċieda li jikkontesta l-kariga ta' kap tal-Partit Nazzjonalista. B'reazzjoni, il-Kap tal-Oppozizzjoni Bernard Grech qal li bid-dikjarazzjoni tiegħu, il-Prim Ministru kkonferma li uża l-pożizzjoni tiegħu biex jipprova jinfluwenza l-elezzjoni ta' Kap tal-Partit Nazzjonalista. F'post fuq Facebook, Dr Grech qal li dan hu abbuż ċar ta' poter. Il-Kap tal-Oppożizzjoni qal li l-Prim Minsitru għandu jippubblika r-returns tiegħu tat-taxxa u tal-VAT u jiddikjara jekk qattx iddiskuta materji tat-taxxa u tal-VAT tiegħu mal-Kummissarju għat-Taxxi Interni biex b'hekk jassigura lill-poplu li hu ddikjara kollox u ħallas dak kollu dovut minnu.